Onsdag var Nordjyllands Politi til stede på strandene i Blokhus og Løkken, hvor de udførte trafikkontrol. Det resulterede i flere sager, oplyser politikommissær Thomas Ottesen. 15-årig førte bil Tre bilister fik betingede frakendelser af kørekortet, fordi de kørte mere end det dobbelte af de 30 km/t, man må køre på stranden. To øvrige bilister fik klip i kørekortet, fordi de også kørte for stærkt. Fire bilister blev desuden sigtet for at lave såkaldte "burnouts", og endelig blev en kvinde sigtet for på stranden at overlade føringen af sin bil til sin 15-årige søn. - Man skal tænke sig godt om og køre ordentligt, når man er på stranden. Der er rigtig mange mennesker til stede der om sommeren – så det er med god grund, at hastighedsgrænsen er på 30 km/t., siger Thomas Ottesen. Standset på vej til kontrol Til og fra strandkontrollen standsede færdselsbetjentene yderligere to biler på motorvejen, der kørte alt for stærkt - henholdsvis 187 km/t. og 191 km/t. - Sænk farten. Dét redder liv i trafikken, siger politikomissær Thomas Ottesen. Nordjyllands Politi er generelt meget til stede i de nordjyske sommerbyer med trafikkontrol i løbet af sommeren, ligesom Motorstyrelsen særligt er til stede i Skagen i disse dage.
Onsdag var der færdselskontrol på strandene i Løkken og Blokhus - flere fik klip i kørekortet.